google/wiki40b huggingface dataset:
The Prayer

The Prayer er en sang skrevet av David Foster, Carole Bayer Sager, Alberto Testa og Tony Renis. Den er mest kjent som en duett mellom Céline Dion og Andrea Bocelli, utgitt i mars 1999. Sangen ble skrevet til animasjonsfilmen Det magiske sverdet (1998), og den vant Golden Globe for best original song året etter.
Sangen var også nominert til Oscar for beste sang samme år, og Grammy Award for Best Pop Collaboration with Vocals i 2000.
Blomstrandhamna fuglereservat

Blomstrandhamna fuglereservat er et naturreservat som omfatter det vestre skjæret av Breøyane i Blomstrandhamna på Haakon VII Land på Spitsbergen på Svalbard.
Dette er sundet som skiller Blomstrandhalvøya fra fastlandet mot nord, hvor Blomstrandbreen har trukket seg tilbake og gjort Blomstrandhalvøya til en øy. Reservatet ble opprettet ved kongelig resolusjon 1. juni 1973 og er på 580 dekar.
Man skal holde lang avstand fra fuglereservatene i hekketiden for å unngå at fugleforeldre blir skremt bort og rovfugl eller polarrev tar eggene. Fuglene kan forstyrres selv på flere hundre meters hold.
Sultan Ahmed Mirza

Bakgrunn: Mongolriket og Timuridriket

I 1206 fullførte den mongolske erobreren Djengis Khan samlingen av det enorme Mongolriket og ble utropt til «khagan», («herskernes hersker»). Djengis døde i 1227, og det oppsto maktkamper mellom hans fire sønner og de mange barnebarna hans. Det viste seg også vanskelig å holde det store riket som strakte seg fra Stillehavet til Middelhavet og Østersjøen samlet. Mongolene var erobrere og et krigførende folk, men «det lar seg nok gjøre å erobre et rike fra hesteryggen, men det kan ikke styres fra salen.» Etter Djengis’ død ble Mongolriket delt i flere riker og imperiet smuldret opp på 1300-tallet.
I 1369 fullførte den tyrkisk-mongolske erobreren Timur Lenk en ny samling av det sentralasiatiske riket og grunnla timuriddynastiet. Ved Timurs død i 1405 ble riket igjen svekket av arvefølgestrid, men ble til en viss grad holdt sammen under Timurs sønnesønn Shah Rukh. Etter at Shah Rukh døde i 1447 brøt det igjen ut strid mellom flere av Timurs etterkommere, og riket ble delt i flere provinser. Abu Sa’id Mirza klarte etter hvert å samle store deler av riket igjen.

Regjeringstiden

Etter Abu Sa’ids død i 1469 ble riket delt mellom hans fire sønner. Hans eldste sønn Sultan Ahmed Mirza overtok de sentrale delene av riket (Transoxiana) med hovedsete i Samarkand.  Broren Sultan Mahmud Mirza overtok styret i Badakhshan, de østlige deler av dagens Afghanistan som Abu Sa’id hadde invadert. Den tredje av Abu Sa’ids sønner, Ulugh Beg II, styrte Ghazni-provinsen og byen Kabul, mens den fjerde av sønnene, Umar Shaik Mirza ble hersker i Fergana. Størst makt i riket fikk imidlertid en av prinsene som ikke var sønn av Abu Sa’id, nemlig Sultan Husayn Bayqara, som styrte provinsen Khorasan (i dagens Iran) fra den viktige og sentrale byen Herat.
I sin regjeringstid klarte Sultan Ahmed å slå tilbake et invasjonsforsøk fra Kara Kuyonly-dynastiet som angrep fra sine områder vest for Timuridriket, men han mislyktes i sitt forsøk på å erobre provinsen Khorasan og avsette Sultan Husayn Bayqara.
Han tok del i kampene mellom brødrene og han døde under tilbaketrekning fra et felttog mot Umar Shaikh Mirza II’s sønn Babur i Fergana. Ettersom han ikke etterlot seg mannlige arvinger ble han etterfulgt av sin bror Sultan Mahmud Mirza.
Mecynorhina polyphemus

Utseende

En stor til meget stor (35-80 millimeter), blank gulbasse, grønn med hvite tegninger. Hannen er nærmest flaskegrønn, hunnen mer bronseaktig. Hannen har et langt, flatt fremspring i pannen, dette er kløvd i spissen, dessuten spisse pigger like innenfor fasettøynene. Framleggene (protibiae) har noen pigger hos hannene, bare noen korte tenner på yttersiden hos hunnene.

Levevis

Larvene utvikler seg i muld som samler seg i råtnende trestammer. De voksne billene kommer gjerne til overmoden frukt og utflytende sevje. Arten lever i tett, tropisk skog.

Utbredelse

Slekten er utbredt i Sentral- og Vest-Afrika (Kongo, Ghana, Elfenbeinskysten).
Scum De La Norvége

Scum De La Norvége er et norsk punkband fra Steinkjer som ble stiftet i 2000. Bandet er medlemmer i Steinkjer Pønkforening, som ble stiftet i 2005.
Den østerrikske Brasil-ekspedisjon

Den østerrikske Brasil-ekspedisjon (tysk: Österreichische Brasilien-Expedition) var en stor forskningsekspedisjon rundt om i Brasil, med hovedvekt innen botanikk, zoologi og etnografi.  Den ble organisert og finansiert for Det østerrikske rike og pågikk fra 1817 til 1835.

Historie

Ekspedisjonens viktigste støtte var fyrst Klemens Wenzel von Metternich og ekspedisjonen var knyttet til det politisk betydningsfulle bryllup mellom Dom Pedro, og erkehertuginne Leopoldine, Maria Leopoldina av Østerrike. Med dette som foranledning grep kansler von Metternich, denne anledning til å sette i gang en omdattende studie av brasiliansk flora og fauna, kultur, befolkning, produkter og andre ressurser. Han stod for planlegging og utstyr, og bestemte ruten. Vitenskapelig planlegging ble foretatt av Carl Franz von Schreibers.
Det deltok fjorten fagfolk på ferden; Johann Christian Mikan, Carl Friedrich Philipp von Martius, Giuseppe Raddi, Heinrich Wilhelm Schott, Johann Baptist von Spix, Johann Baptist Emanuel Pohl, Johann Natterer, Ferdinand Dominik Sochor (keiserlig jeger og en dyktig taksidermist) og kunstnerne  Thomas Ender og Johann Buchberger. Et eget museul, «Brasil-museet», med tretten rtom og med 133.000 artefakter fra ekspedisjonen, ble åpnet for almenheten. Det ble stengt i 1836 og samilingen integrert med de fra Hof-Naturalienkabinette.
Skiens Ballklubb

Klubbfarger

Skiens Ballklubbs klubbfarger er grønt og hvitt. Håndball- og fotballagenes hoveddrakter har grønn trøye og hvit bukse.

Historikk

Klubben ble stiftet 31. august 1921 da klubbene Snøgg (stiftet i 1908) og Ulf (stiftet i 1916) slo seg sammen. Snøgg (ikke å forveksle med Sportsklubben Snøgg på Notodden) og Ulf var lokale idrettsklubber i to av Skiens nordlige bydeler. Den første formannen i Skiens Ballklubb het Johannes Bruun. Etter hvert gikk også fotballklubben Ørn, som også var en skiensklubb, inn i Skiens Ballklubb.
I 1924 ble Skiens Ballklubb tatt opp i Norges Fotballforbund. Fra 1925 hadde klubben status som C-klubb, men allerede i 1928 var Skiens Ballklubb blitt A-klubb.
Den 19. juli 1929 inngikk klubben kontrakt med kommunen om tomteleie på Banejordet nord for sentrum. Arbeidet med å bygge idrettsanlegg kunne deretter starte. Den 27. juli 1934 forestod Augon Andreassen, som var formann i Telemark Distriktslag, den høytidelige åpningen av Skien Ballklubbs klubbhus og bane. Deretter ble banen innviet med en fotballkamp mellom Skiens Ballklubb og Odds Ballklubb, som hørte til i nabobydelen Falkum. 
Ettersom årene gikk utvidet klubben sitt virkeområde, og drev også med håndball og skiidrett. For å styrke klubbadministrasjonen opprettet klubben derfor en hovedforening den 28. mars 1946. På 1950-tallet hadde skigruppen to slalåmbakker, både en bakke for voksne utøvere på Skrehelle i Gjerpen, og en «guttebakke» i Sæterkollen i Gjerpen.  
I 1956 brant Skiens Ballklubbs klubbhus ned. Et nytt klubbhus var på plass i 1958. Både banen og klubbhuset fra 1958 eksisterer fortsatt (pr. 2017).

Håndball

I siste halvdel av 1900-tallet ble klubbens håndballaktivitet gradvis mer fremgangsrik enn fotballutøvelsen. Klubbens herrelag i håndball rykket opp til første divisjon (som var toppnivået innen norsk håndball). Også klubbens damelag markerte seg; blant annet vant Skiens Ballklubb dameklassen i håndballcupen som ble arrangert i Telemark i 1969. Herrelaget fortsatte å holde seg blant landets beste håndballag. Da både Skiens Ballklubb og skienslaget Herkules hadde kvalifisert seg til herrenes eliteserie for sesongen 1996-1997, diskuterte de to lagene et samarbeid, men klarte ikke å bli enige.  
I 2017 gikk Skiens Ballklubbs lag i klassen G-60 til topps i Veteran-NM i håndball i Bergen.

Skiidrett

I 1939 var Skiens Ballklubb påmeldt til 4 x 10 km skistafett som ble arrangert lokalt. De andre klubbene som var påmeldt var Gjerpen, Grane, Storm, Luksefjell, Gimsøy og Ulefoss sportsforening (USF).
Frivillighetsregisteret

Frivillighetsregisteret er ett av de offentlige registrene som administreres fra Brønnøysund, og har som formål å bedre og forenkle samhandlingen mellom frivillige organisasjoner og offentlige myndigheter. Registeret skal sikre systematisk informasjon som kan styrke legitimiteten til og kunnskapen om den frivillige aktiviteten. Registeret er lagt til Brønnøysundregistrene og åpnet for registrering 2. desember 2008.

Grasrotandelen

Registrering i Frivillighetsregisteret er et vilkår for deltakelse i Grasrotandelen. Grasrotandelordningen innebærer at alle som spiller på et av Norsk Tipping sine spill kan velge at inntil fem prosent av den innsatsen de legger inn skal gå til en bestemt frivillig organisasjon.

Ikke registreringsplikt

Alle organisasjoner som fyller vilkårene har rett til å la seg registrere, men det er ingen som har registreringsplikt i Frivillighetsregisteret.

Hvem er registrert?

Frivillighetsregisteret benytter organisasjonsnummer for å identifisere de enhetene som skal registreres. Dette betyr at alle organisasjoner som skal inn i Frivillighetsregisteret må registreres i Enhetsregisteret senest samtidig med at de blir registrert i Frivillighetsregisteret.
Når en forening er registrert i Frivillighetsregisteret betyr det at foreningen er registrert i Enhetsregisteret. På grunn av dette vil omverdenen ha tilgang til opplysninger om foreningen fra begge registrene. Disse opplysningene vil bli spredt til resten av den offentlige forvaltningen. Hensikten er at du skal kunne melde opplysningene til ett sted, som så skal gjøre opplysningene tilgjengelige for andre offentlige etater.
NM i maraton 2009

NM i maraton 2009 var en del av NM i friidrett 2009, og ble arrangert som en del av Midnight Sun Marathon i Tromsø, 20. juni 2009.
Walterantus

Utbredelse

Arten er utbredt i Vest-Afrika og den Den demokratiske republikken Kongo.
Bjørg Abrahamsen

Karriere

Hun var utdannet ved Statens kvinnelige industriskole i Oslo 1949–51 og 1959, og arbeidet selv som lærer ved skolen 1952–64. Hun deltok aktivt i organisasjonene Norske Brukskunstnere og Foreningen Brukskunst. Som leder av Norske Brukskunstnere etablerte hun 1986 foreningens gruppe for kirkekunst. 
Hun hadde separatutstillinger i Galleri Vognremissen i Oslo 1975 og 1984, i Kunstindustrimuseet i Oslo 1979 og 1987, i Nordenfjeldske Kunstindustrimuseum 1980, i Japan 1983 og i Bauvais, Frankrike i 1984. Hun er innkjøpt av de to kunstindustrimuseene, og mottok Jacobprisen i 1990. 
En bok om hennes kunst ble utgitt i Japan i 1985.
Gleng Fotballklubb

Bandy

Gleng var den første Sarpsborg-klubb som tok bandy på programmet og sammen med Fredrikstad-klubbene St. Croix og FFK stiftet den Østfold Bandykrets den 27. januar 1935.
Henry, hertug av Cumberland og Strathearn

Tidlig liv

Prins Henry blei født den 7. november 1745 i Leicester House i London. Fredrik Ludvig av Hannover, sønn av Georg II og Caroline av Ansbach, var hans far og Augusta av Sachsen-Gotha hans mor. 
Han blei døpt samme sted tjuetre dager senere.

Kongelig hertugdømme

Den 22. oktober 1766, rett før hans tjueénårsdag blei prinsen gjort til hertug av Cumberland og Strathearn og jarl av Dublin.

Kontroverser

Den 4. mars 1767 skal hertugen av Cumberland ha gifta seg med Olive Wilmot (senere fru Payne), en kvinne av folket, i en hemmelig seremoni. Forholdet skal ha resultert i et barn, Olivia Wilmot (1772–1832), men hertugens farskap blei aldri bevist og Olivia Wilmot blei beskyldt for å legge fram falske bevis. Olivia Wilmot, som var en landskapsmaler og forfatter, gifta seg med John Thomas Serres (1759–1825), og senere begynte hun å kalle seg prinsesse Olivia av Cumberland.
I 1769 blei hertugen av Cumberland saksøkt av jarl Grosvenor for «kriminell samtale» (omtaler utroskap) etter at hertugen og Lady Grosvenor blei tatt på fersk gjerning. Lord Grosvenor blei gitt 10 000 pund i erstatning. Sammen med saksomkostninger utgjorde summen 13 000 pund (noe som i dag tilsvarer omtrent 13 millioner NOK).

Den kongelige marine

I 1768, 22 år gammel, starta hertugen sin karriere i den kongelige marinen som sjøkadett og blei sendt til Korsika med HMS Venus. Han returnerte i september da skipet blei kalt tilbake etter den franske invasjonen av den korsikanske republikken. Han blei forfremma til kontreadmiral i 1769 og viseadmiral i 1770.

Ekteskap

Hertugens ekteskap med den vanlige borgeren, Anne Horton (eller Houghton) (1743–1808) den 2. oktober 1771 forverra forholdet til kongen. Denne skandaløse ekteskapsinngåelsen leda til godtakelsen av Royal Marriages Act 1772, som forbød etterkommere av Georg II å gifte seg uten monarkens tillatelse. Anne var fra en adelig familie – datter av vicomte (seinere jarl av) Carhampton, og enke etter Christopher Horton av Catton Hall.
Takrenne

En takrenne er en innretning på en bygning som har som oppgave å samle og lede bort vann fra bygningens trekonstruksjon, vanligvis koblet til et nedløpsrør, og ned i grunnen uten at vannet trekker inn i bygningen eller renner nedover.
Takrenner er som oftest laget av galvanisert stål, sink, kobber, aluminium eller i tre. I dag er takrenner av tre uvanlig, og er stort sett bare brukt der det er ønskelig med autentisitet på gamle bygninger.
Takrenner festes med beslag på bygninger, disse skal bære vekten av rennene med vann og er vanligvis lagd i stål.
Giardiautbruddet i Bergen i 2004

Årsak

En omfattende rapport ble lagt frem i mai 2006. Der konkluderte man enstemmig med at sannsynlig smittekilde for utbruddet var kloakkforurensning av vannkilden Svartediket fra boliger i den nære bebyggelsen. Konklusjonen var basert på at det ble påvist kloakklekkasje 200 – 300 meter fra råvannsinntaket i Svartediket.

Motstridende artikkel

En artikkel i 2015 hevder at ovenstående konklusjon er feil. I artikkelen sannsynligjør forfatteren at store mengder hundeavføring hadde samlet seg opp langs turveien ved Svartediket i et lengre tidsrom sommeren 2004. I denne perioden kom det kun lett nedbør, som bidro til at avføringen ikke tørket ut og dermed bevarte sitt innhold av infeksiøse Giardia-cyster, Cryptosporidium-oocyster og termostabile koliforme bakterier/E. coli. De kraftige regnskyllene 19. – 21. august førte til at en stor del av denne avføringen ble skylt ut i Svartediket. Det meget bratte terrenget langs turveien ned mot drikkevannskilden bidro til effektiv utvasking. Lav vannstand i Svartediket da de kraftige regnskyllene kom, førte til at det forurensede overflatevannet raskt nådde råvannsinntaket og således utløste Giardia-utbruddet.
Fridtjof Nansens plass (Oslo)

«Cirkelplassen – Rådhusplassen»

Plassen ble utformet av arkitektene Arnstein Arneberg og Magnus Poulsson, som i 1918 vant arkitektkonkurransen om Rådhuset med prosjektet «Dag», alternativet «Columbi egg». Den sirkelformede plassen inngikk i alle de seks utkast som arkitektene utarbeidet før byggestart for Rådhuset i 1931. Før 1930 ble den planlagte plassen kalt «Cirkelplassen» både av arkitektene og allmennheten. Men 1930 ble den kalt «Rådhusplassen». Og slik var den tenkt, mens plassen på Rådhusets sjøside ble kalt «Havneplassen» i arkitektenes presentasjon fra 1933. 
Etter at Fridtjof Nansen døde i 1930, måtte Oslo kommune finne en verdig gate eller plass å kalle opp etter den berømte polfareren, oppdageren, diplomaten og vitenskapsmannen. Valget falt på den halvferdige «Rådhusplassen», som i 1934 ble Fridtjof Nansens plass. På rådhusets vestvegg, ut mot Kronprinsesse Märthas plass, er det en byste av Nansen. Like i nærheten finnes gater oppkalt etter to andre polfarere: Roald Amundsen og Otto Sverdrup.
Etter navnebyttet overtok den prosjekterte «Havneplassen» på Rådhusets sjøside (mot syd) navnet Rådhusplassen. 
Forbildet for Fridtjof Nansens plass var den berømte rådhusplassen i Siena, Piazza del Campo fra tidlig i 1300-årene.
Karelske piroger

Pålegg

Det tradisjonelle pålegget består av eggsmør som man lager selv. Det er en blanding av hakkede og moste hardkokte egg, smør og salt.
Når alt er blandet, brer man forsiktig eggsmøret oppå den varme pirogen. Andre pålegg kan være for eksempel skinke, agurk, tomat eller kun smør.
Chalcolyne

Utseende

En middelsstor, blankt svart trebukk med litt bronseaktig metallglans. Antennene er tynne og omtrent så lange som kroppen. Pronotum er sylindrisk, litt bredere enn langt, betydelig smalere enn dekkvingene, som er nesten parallellsidige. Oversiden er sparsomt kledt med korte, oppstående hår.

Utbredelse

Arten er utbredt i det nordlige Brasil.
L'Orfeo

L'Orfeo (originaltittel L'Orfeo, Favola in Musica, ofte bare Orfeo) SV 318 er en opera med musikk av Claudio Monteverdi og libretto av Alessandro Striggio den yngre.
Det er vanlig å se på L'Orfeo som musikkhistoriens første egentlige opera etter at Jacopo Peri gjorde de første famlende forsøkene med genren i La Dafne (rundt 1597) og L'Euridice (1600).

Historikk

Francesco Gonzaga, hertugens 21 år gamle sønn, bestilte operaen til underholdningen ved karnevalet i 1607. Urfremførelsen ble holdt i hertugpalasset i Mantova den 24. februar 1607 for det vitenskapelige selskapet Accademia degli Invaghiti, som gonzagaene var medlemmer av.

Handling

Operaen består av en prolog og 5 akter basert på det greske sagnet om Orfeus og Evrydike.

Prologen

La Musica (musikkens muse) trer frem og forteller at vi nå skal høre historien om Orfeus. Musikken hans var så mektig at både ville dyr og guder ble rørt av den, og Orfeus vant seg følgelig et udødelig ry.

Første akt

Gjeterne og nymfene feirer bryllupet til Orfeus og Evrydike. De to synger om sin glede. Koret av nymfer og gjetere avslutter akten og synger at Orfeus er så lykkelig at han ikke har noe mer å lengte etter.

Andre akt

Evrydike og følget hennes plukker blomster til bryllupskransen mens Orfeus fortsetter med å synge om sin lykke. Et sendebud forteller at Evrydike er død etter et slangebitt og Orfeus bestemmer seg umiddelbart for å reise til Hades. Om han ikke får lov å bli der sammen med sin kjære, vil han forsøke å bringe henne tilbake. Orfeus synger resitativet og arien Tu se' morta («Du er død, mitt liv, og jeg puster fortsatt»).

Tredje akt

Håpet følger Orfeus helt til inngangen til underverdenen. Charon vokter inngangen og Orfeus forsøker med sin sang å slippe inn. Han lykkes ikke. Når Orfeus tar i bruk lyren makter han å få Charon til å sovne og kan fortsette ferden inn i Hades.

Fjerde akt

Proserpina, dronningen av Hades, lar seg påvirke av musikken til Orfeus. Hun overtaler Plutone (Pluto), kongen av Hades, til å la Evrydike slippe ut. Pluto setter som betingelse at Orfeus ikke ser på Evrydike på vei ut av Hades. Etter en stund makter ikke Orfeus å motstå tvilen, han snur seg for å se henne, og hun forsvinner tilbake til underverdenen. Fortvilet returnerer Orfeus til Jorden.

Femte akt

Apollo, far til Orfeus, stiger ned fra himmelen og bringer den sørgende Orfeus med tilbake dit. Der kan han se sin elskede Evrydike i stjernene.
Facel Vega

Facel Vega var en fransk produsent av luksusbiler. Merket ble stiftet av Jean Daninos. Opprinnelig så var FACEL (Forges et Ateliers de Construction d'Eure et Loire) et produksjonsfirma som bestemte seg for å gå inn i bilbransjen midt på 1950-tallet. Facel gikk opprinnelig inn som leverandør av karosserier for Panhard, Delahaye og Simca.
Den første bilen ble lansert i 1954 med en Chrysler V8-motor. Da det i 1964 ble trangere tider gikk Facel ut av bilmarkedet igjen.
Bryting under Middelhavslekene 1983

Bryting under Middelhavslekene 1983. Bryting var en av flere sporter under de niende middelhavslekene som ble arrangert i Casablanca i Marokko i perioden 3. til 17. september 1983. Det var niende gangen som bryting var med på programmet under Middelhavslekene. Det ble konkurrert i ti vektklasser i fristil og ti vektklasser i gresk-romersk stil, kun for menn. Tyrkia ble beste nasjon med ni gullmedaljer foran Jugoslavia med seks.
A Woman's Intuition

A Woman's Intuition er et musikkalbum med Laila Dalseth Sextet, utgitt i 1995.
Eduard Schwartz

Bakgrunn

Eduard Schwartz var sønn av gynekologen Jakob Heinrich Hermann Schwartz. Han begynte å studere ved Universitetet i Göttingen, og fortsatte hos Hermann Usener ved Universitetet i Bonn, Theodor Mommsen ved Universitetet i Berlin og Ulrich von Wilamowitz-Moellendorff ved Universitetet i Greifswald. Med Wilamowitz-Moellendorff opprettholdt han et livsvarig vennskap.

Akademisk virke

Etter å ha fått doktorgraden dro han som stipendiat til Italia. I 1884 ble han habilitert ved Universitetet i Bonn, og begynte i 1887 å undervise ved Universitetet i Rostock. Senere virket han ved Universitetet i Gießen, Universitetet i Straßburg, Universitetet i Göttingen, Universitetet i Freiburg og fra 1913 igjen ved universitetet i Straßburg, hvor han var rektor 1915/16.
Etter våpenhvilen i Compiègne i 1918 ble han utvist fra det som nå var en fransk by (Strasbourg), men ble året etter utnevnt til professor ved Universitetet i München, hvor han ble til sin død. Fra 1927 til 1930 var han president for Det bayerske vitenskapsakademiet.

Vitenskapelig arbeid

På oppdrag av Det prøyssiske vitenskapsakademiet utga Schwartz Acta conciliorum oecumenicorum, aktene fra de økumeniske kirkemøtene i senantikken. Han skrev en mengde artikler for Realencyclopädie der classischen Altertumswissenschaft.
Lockheed L-14 Super Electra

Konstruksjon og utvikling

Flyet var en forstørret utgave av Lockheed L-10 Electra; Den første model 14 fløy første gang  29. juli, 1937. Lockheed bygde i alt  114 av  Model 14, Dessuten ble ytterligere 119 bygget på lisens i Japan av  Tachikawa Aircraft Company under betegnelsen Tachikawa Type LO «Thelma».

Flytypen i bruk

Det ble  eksportet til Canada, Irland, Polen England og New Zealand og tatt i bruk av  bl.a  Aer Lingus, BOAC, LOT og National Airways Corporation (NAC) på New Zealand.
Det ble benyttet av flyvåpen i USA, Canada. Sør-Afrika og Japan.
Flytypen dannet grunnlaget for utviklingen av det maritime overvåkingsflyet  Lockheed Hudson som ble brukt av Royal Air Force, USAAF, United States Navy og flere andre flyvåpen under andre verdenskrig

Rekordflyvninger med Super Electras

I mai 1938, satte flyvere fra det polske selskapet LOT rekord i langdistanseflyvning i forbindelse med henting av en Super Electra fra fabikken i Burbanks, California. De fløy over Mellomamerika, Sør-Amerika til Natal, krysset Sør-Atlanteren til Dakar i Afrika, en strekning på 3 070 km  som  tok 11 timer og 10 minutter. Deretter Casablanca og Tunis. Siste stopp før Warszawa var Roma. Hele turen fra California til Polen tok 85 timer.
Bare to måneder senere benyttet Howard Hughes  en Super Electra på en Jorden rundt flyvning Sammen med fem andre flyvere og navigatører, startet de fra Floyd Bennett flyplassen i New York den  10. juli, 1938. og fløy langs de nordlige breddegrader gjennom Paris, Moskva, Omsk, Jakutsk, Fairbanks, Alaska, og  Minneapolis, før de returnerte til New York den 14. juli. Total distanse fløyet var 23 612 km. og det ble satt ny rekord på 3 dager, 19 timer og 17 minutter.
Grunnkretser i Mosvik

Grunnkretser i Mosvik kommune var delområder og grunnkretser som seksjonerte Mosvik kommune, Nord-Trøndelag, for folketellingsformål og lignende. Fra 1. januar 2012 ble Mosvik et delområde i Inderøy. I noen tilfeller sammenfaller grunnkretsene med kirkesogn, med valgkretser og med nåværende eller tidligere skolekretser.